पाएं अपने शहर की ताज़ा ख़बरें और फ्री ई-पेपरडाउनलोड करें
नेशनल हेल्थ मिशन की तरफ से 7 व 15 रुपये प्रति किलोमीटर किराया फिक्स करने से नाराज प्राइवेट एंबुलेंस चालकों ने बुधवार को हड़ताल रखी। जिला प्रशासन को चेताया कि जब तक प्रति किलोमीटर रेट में इजाफा नहीं होगा, तब तक एंबुलेंस के पहिये थमे रहेंगे। बता दें कि कोरोना काल में एंबुलेंस के पहिये व सायरन बंद नहीं हुए थे।
दिनभर मरीजों को लेकर एंबुलेंस फर्राटा भरती नजर आती थीं। सरकारी एंबुलेंस सेवा को प्राइवेट एंबुलेंस का फुल सपोर्ट मिल रहा था। इससे मरीजों को परेशानी नहीं हो रही थी मगर बुधवार को मरीजों को लाने-ले जाने के लिए तीमारदारों को निजी एंबुलेंस नहीं मिली। इसके चलते रिस्क उठाकर लोगों को ऑटो रिक्शा, टैक्सी या फिर निजी गाड़ी का सहारा लेना पड़ा। इतना ही नहीं सरकारी एंबुलेंस सेवा के लिए 108 नंबर पर कॉल्स आती रहीं।
बता दें कि हिसार में करीब 100 प्राइवेट एंबुलेंस हैं। इनकी सुविधा के लिए न सिर्फ हिसार में बल्कि प्रदेश के अन्य जिलों, एनसीअार व दिल्ली तक में मरीज को लाने-ले जाने के लिए काफी कॉल्स आती रहीं।
इधर, नेशनल हेल्थ मिशन के डायरेक्टर ने डीसी को प्राइवेट एंबुलेंंस चालकों की मीटिंग बुलाकर समाधान निकालने के लिए पत्र भेजा है। रेट्स को लेकर एंबुलेंस एसोसिएशन के पदाधिकारियों की पंचकूला स्वास्थ्य मुख्यालय में बैठक हुई थी। इसमें हमारी मांग पर विचार करते हुए समाधान के लिए जिला प्रशासन को पत्र लिखा है।
जानिए हड़ताल के दौरान कैसे मरीजों को आई परेशानी
1. मॉडल टाउन वासी हिमगिरी ने बताया कि रिश्तेदार रोगी को मॉडल टाउन से जिंदल अस्पताल में शिफ्ट करना था। इसके लिए एंबुलेंस चालक से संपर्क किया मगर उन्होंने मना कर दिया था। इसके चलते ऑटो रिक्शा से रोगी को अस्पताल पहुंचाया था।
2. जवाहर नगर वासी राजीव ने बताया कि मरीज को पीजीआई लेकर जाना था लेकिन कोई एंबुलेंस नहीं मिली। चालक ने बताया कि हड़ताल है। ऐसे में अपने निजी वाहन से रिस्क उठाकर पेशेंट लेकर गए हैं।
3. पंजाब के रहने वाले राजविंद्र ने बताया कि कोविड अस्पताल में पेंशेंट दाखिल है। उसे दूसरे अस्पताल में दाखिल करवाना था, लेकिन एंबुलेंस नहीं मिल सकी। फिलहाल पेशेंट को वहीं रखा है क्योंकि बिना ऑक्सीजन सपोर्ट के शिफ्ट नहीं कर सकते।
एंबुलेंस चालकों ने दिखाई मानवता, कई को नि:शुल्क सुविधा
प्राइवेट एंबुलेंस चालक रवि ने बताया कि रेट को लेकर हमारी हड़ताल है। फिर भी कई रोगियों को नि:शुल्क सेवा भी दी। सुखदा अस्पताल से बाइपेप पर कोविड पेशेंट था, जिसे उपचार के लिए जिंदल अस्पताल लेकर गए थे। इसके अलावा भी कुछ मरीजों को अस्पताल से घर, अस्पताल से दूसरे अस्पताल लेकर गए हैं।
हेल्थ विभाग और एंबुलेंस एसोसिएशन के अपने तर्क
संसाधनों के मुताबिक बेहतर सेवाएं दे रहे : डॉ. जितेंद्र शर्मा
प्राइवेट एंबुलेंस नहीं चलेंगी तो सरकारी एंबुलेंस पर लोड बढ़ेगा। फिर भी हमारी सेवाएं सुचारु हैं। एएलएस एंबुलेंस को 15 रुपये प्रति किलोमीटर व बीएलएस एंबुलेंस का 7 रुपये प्रति किलोमीटर फिक्स है। इसी रेट में सरकारी एंबुलेंस की सेवा मुहैया है। फिलहाल कोविड पेशेंट्स व डेड बॉडीज का लोड अधिक है। जितने भी संसाधन है, उसके अनुसार मरीजों को बेहतर सेवाएं देने के लिए तत्पर हैं।'' -डॉ. जितेंद्र शर्मा, डिप्टी सिविल सर्जन, रेफर ट्रांसपोर्ट 108।
गोयल बोले, सेवा बाधित रहने का दुख, प्रशासन लिखित भरोसा दे
एनएचएम ने जो रेट फिक्स किए हैं उनमें बढ़ोतरी होनी चाहिए। एंबुलेंस सेवा बाधित रही इसका हमें दुख है। पर, जिंदगी व मौत के बीच जूझ रहे रोगियों को नि:शुल्क एंबुलेंस सेवा देंगे। हम अपनी एंबुलेंस की चाबियां प्रशासन को सौंप देंगे अगर वे संचालन कर सकते हैं। 15 व 7 रुपये प्रति किमी किराया दो से ढाई गुना तो करना चाहिए। तभी चालकों का वेतन व अन्य खर्चे निकल पाएंगे। जब तक जिला प्रशासन लिखित में आश्वासन नहीं देता तब तक हमारी सेवाएं बाधित होंगी।'' गिरिराज गोयल, प्रधान ऑल हरियाणा एंबुलेंस वेलफेयर एसोसिएशन।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva zho_Hant eng_Latn